দ্বিতীয় মারওয়ান

**মারওয়ান ইবনে মুহাম্মদ ইবনে মারওয়ান** (;  - ৬ আগস্ট ৭৫০), সাধারণত **দ্বিতীয় মারওয়ান** নামে পরিচিত এবং তার উপাধি ছিল **আল-হিমার** (আরবি: ), ছিলেন উমাইয়া খিলাফতের চতুর্দশ এবং শেষ খলিফা, তিনি ৭৪৪ থেকে তার মৃত্যু পর্যন্ত শাসন করেছিলেন। তার শাসনামল একটি গৃহযুদ্ধ দ্বারা প্রভাবিত ছিল এবং তিনি ছিলেন আব্বাসীয় বিপ্লবে উমাইয়া রাজবংশের পতনের আগে ঐক্যবদ্ধ খিলাফত শাসনকারী শেষ উমাইয়া শাসক।

## জন্ম ও পটভূমি
মারওয়ান ইবনে মুহাম্মদ ছিলেন উমাইয়া খিলাফতের মারওয়ানি পরিবারের একজন সদস্য। তার দাদীর নাম ছিল জয়নব। মারওয়ানের পিতা ছিলেন মুহাম্মদ ইবনে মারওয়ান, যিনি চতুর্থ উমাইয়া খলিফা প্রথম মারওয়ানের () পুত্র ছিলেন এবং সেই সুবাদে তিনি পঞ্চম উমাইয়া খলিফা আবদুল মালিক ইবনে মারওয়ানের () সৎ ভাই ছিলেন।

তার মা ছিলেন এমন একজন নারী যার নাম অধিকাংশ ক্ষেত্রে উল্লেখ করা হয়নি, তবে কখনো কখনো তাকে রায়য়া বা তারুবাহ বলা হয় এবং তিনি সম্ভবত অনারব বংশোদ্ভূত (অধিকাংশ বর্ণনা অনুযায়ী একজন কুর্দি) ছিলেন। কেউ কেউ উল্লেখ করেছেন যে তার বৈধ পিতা মুহাম্মদ তার সাথে সহবাস করার আগেই তিনি মারওয়ানকে গর্ভে ধারণ করেছিলেন, ফলে শিশুটি তার ছিল না। কয়েকটি সূত্র জানায় যে ইবন আল-জুবায়েরের বিদ্রোহ দমনের সময় মুহাম্মদ তাকে বন্দী করেছিলেন; বন্দী হওয়ার আগে তিনি হয় ইবন আল-জুবায়েরের অথবা তার পাচক জুমরির দাসী ছিলেন। উমাইয়া প্রতিদ্বন্দ্বীরা এই দুই ব্যক্তিকে মারওয়ানের প্রকৃত জৈবিক পিতা বলে বিশ্বাস করত। তার মায়ের নাম নিয়ে অনেক সন্দেহ ও বিতর্ক রয়েছে তবে তিনি সাধারণত উম্মে মারওয়ান (যার অর্থ "মারওয়ানের মা") নামে পরিচিত ছিলেন।

## প্রাথমিক জীবন
৭৩২-৭৩৩ সালে খলিফা হিশাম মারওয়ানকে আরমিনিয়ার গভর্নর নিযুক্ত করেন। ৭৩৫-৭৩৬ সালে মারওয়ান জর্জিয়া আক্রমণ করেন, অঞ্চলটি বিধ্বস্ত করেন এবং এরপর আলানদের তিনটি দুর্গ দখল করেন ও তুমানশাহ-এর সাথে শান্তি চুক্তি করেন। ৭৩৯-৭৪০ সালে তিনি আরও অভিযান চালান এবং কর আদায় করেন।

৭৪৪-৭৪৫ সালে দ্বিতীয় আল-ওয়ালিদকে উৎখাত করার ষড়যন্ত্রের খবর শুনে মারওয়ান আরমিনিয়া থেকে তার আত্মীয়দের কাছে চিঠি লিখে এর তীব্র নিরুৎসাহ করেন। তিনি তাদের উমাইয়া বংশের স্থিতিশীলতা ও মঙ্গল বজায় রাখার জন্য ঐক্যের আহ্বান জানান; তবে এটি উপেক্ষা করা হয় এবং অনেক সশস্ত্র লোক দামেস্কে প্রবেশ করে। ইয়াজিদ গোপনে দামেস্কে প্রবেশ করেন এবং এক অভ্যুত্থানের মাধ্যমে আল-ওয়ালিদকে ক্ষমতাচ্যুত করেন, এরপর রাজকোষ থেকে অর্থ বিতরণ করেন।

কথিত আছে যে, দ্বিতীয় মারওয়ান—যিনি কয়েক বছর ধরে খিলাফতের উত্তর-পশ্চিম সীমান্তে বাইজেন্টাইন সাম্রাজ্য এবং খাজারদের বিরুদ্ধে অভিযানের তদারকি করেছিলেন—দ্বিতীয় আল-ওয়ালিদের মৃত্যুর পর খিলাফতের দাবি করার কথা ভেবেছিলেন, কিন্তু কালবি বিদ্রোহ তাকে অপেক্ষা করতে বাধ্য করেছিল। পরিবর্তে, তৃতীয় ইয়াজিদ তাকে উচ্চ মেসোপটেমিয়ার গভর্নর নিযুক্ত করেন এবং তিনি কায়েস-অধ্যুষিত শহর হাররানে বসতি স্থাপন করেন। তৃতীয় ইয়াজিদের পুরো খিলাফতকাল জুড়ে মারওয়ান একজন গভর্নর হিসেবেই ছিলেন এবং নিজের জন্য সিংহাসন দাবি করেননি।

## শাসনকাল
যখন তৃতীয় ইয়াজিদ দ্বিতীয় আল-ওয়ালিদকে উৎখাত করার জন্য অনড় ছিলেন, মারওয়ান প্রথমে তার বিরোধিতা করেছিলেন, পরে তার প্রতি আনুগত্য প্রকাশ করেন। ইয়াজিদের অকাল মৃত্যুতে (ইয়াজিদ তার ভাই ইব্রাহিম ইবনুল ওয়ালিদকে তার উত্তরসূরি মনোনীত করেছিলেন; ইয়াজিদ ব্রেইন টিউমারে আক্রান্ত হয়ে মারা যান), মারওয়ান তার উচ্চাকাঙ্ক্ষা পুনরুজ্জীবিত করেন। তিনি ইয়াজিদের মনোনীত উত্তরসূরি ইব্রাহিমকে উপেক্ষা করে খলিফা হন। ইব্রাহিম প্রথমে আত্মগোপন করেন, পরে মারওয়ানের কাছে ব্যক্তিগত নিরাপত্তার নিশ্চয়তা চান। মারওয়ান তা মঞ্জুর করেন এবং ইব্রাহিম এমনকি নতুন খলিফার সাথে হিশামের আবাসস্থল রুসাফাহ-তে যান।
থাম্ব|উইলিয়াম আর শেফার্ডের 'হিস্টোরিক্যাল অ্যাটলাস' থেকে ৭৫০ সাল পর্যন্ত মুসলিম খিলাফতের বিস্তার।
মারওয়ান তার দুই পুত্র উবায়দুল্লাহ এবং আব্দুল্লাহকে উত্তরাধিকারী মনোনীত করেন। তিনি গভর্নর নিযুক্ত করেন এবং শক্তি প্রয়োগের মাধ্যমে তার কর্তৃত্ব প্রতিষ্ঠার চেষ্টা করেন। তবে উমাইয়া বিরোধী মনোভাব অত্যন্ত প্রবল ছিল, বিশেষ করে ইরান এবং ইরাকে। আব্বাসীয়রা অনেক সমর্থন লাভ করেছিল। ফলে খলিফা হিসেবে মারওয়ানের পুরো শাসনামলটি প্রায় উমাইয়া সাম্রাজ্যকে একত্রিত রাখার চেষ্টায় ব্যয় হয়েছিল।

মারওয়ান দশ মাসের তিক্ত অবরোধের পর হিমস দখল করেন। আল-দাহহাক ইবনে কায়েস আল-শায়বানি একটি খারিজি বিদ্রোহের নেতৃত্ব দেন। তিনি সিরীয় বাহিনীকে পরাজিত করেন এবং কুফা দখল করেন। সুলায়মান ইবনে হিশাম মারওয়ানের বিরুদ্ধে চলে যান, কিন্তু মারাত্মক পরাজয়ের সম্মুখীন হন। খারিজিরা মসুলে অগ্রসর হয় এবং পরাজিত হয়; সুলায়মান তাদের সাথে যোগ দেন। আল-দাহহাকের উত্তরসূরি আল-খায়বারি প্রাথমিকভাবে মারওয়ানের কেন্দ্রীয় বাহিনীকে হটিয়ে দিতে সফল হন এবং এমনকি খলিফার শিবিরে ঢুকে তার গালিচায় বসেন। তবে তিনি এবং তার সঙ্গীরা শিবিরের ভেতরে লড়াইয়ে লিপ্ত হন। শায়বান তার স্থলাভিষিক্ত হন। মারওয়ান তাকে এবং সুলায়মানকে মসুল পর্যন্ত ধাওয়া করেন এবং সেখানে তাদের ছয় মাস অবরুদ্ধ করে রাখেন। এরপর শক্তি বৃদ্ধি করে খলিফা তাদের বিতাড়িত করেন। শায়বান বাহরাইনে পালিয়ে যান এবং সেখানে নিহত হন; সুলায়মান জাহাজে করে ভারতীয় উপমহাদেশে চলে যান।

খোরাসানে অভ্যন্তরীণ কোন্দল চলছিল, যেখানে উমাইয়া গভর্নর নাসর ইবনে সাইয়ার আল-হারিস এবং আল-কিরমানির বিরোধিতার সম্মুখীন হন। তারা নিজেদের মধ্যেও যুদ্ধ করছিলেন। এর পাশাপাশি আব্বাসীয় দূতরা সেখানে উপস্থিত হয়। সেখানে দীর্ঘকাল ধরে আব্বাসীয় উত্থানের ধর্মীয় উদ্দীপনা এবং এক ধরণের মসীহীয় প্রত্যাশা ছিল। ৭৪৭ সালের রমজান মাসে (১৬ মে - ১৪ জুন), আব্বাসীয়রা তাদের বিদ্রোহের পতাকা উত্তোলন করে। নাসর তার অনুসারী ইয়াজিদকে তাদের বিরুদ্ধে পাঠান। তবে ইয়াজিদ পরাজিত ও বন্দী হন। তিনি আব্বাসীয়দের দ্বারা প্রভাবিত হন এবং মুক্তি পেয়ে নাসরকে জানান যে তিনি তাদের সাথে যোগ দিতে চান, তবে নাসরের প্রতি তার বাধ্যবাধকতা তাকে ফিরিয়ে এনেছে।

পুরো খোরাসান জুড়ে যুদ্ধ চলতে থাকে এবং আব্বাসীয়রা ক্রমাগত আধিপত্য বিস্তার করতে থাকে। অবশেষে নাসর অসুস্থ হয়ে পড়েন এবং ৯ নভেম্বর ৭৪৮ সালে পঁচাশি বছর বয়সে রাই শহরে মারা যান।

মারওয়ান তার পশ্চাৎভাগ সুরক্ষিত করতে এবং বাশমুরীয় বিদ্রোহ দমন করতে ৭৪৯ সালে মিশরে অভিযান চালান, কিন্তু তার সেই অভিযান ব্যর্থ হয়। এদিকে আব্বাসীয়রা হিজাজে সাফল্য অর্জন করে। মারওয়ান গ্রেট জ্যাব নদীর তীরে আবু আল-আব্বাস আস-সাফাহ-এর কাছে চূড়ান্তভাবে পরাজিত হন, যা জ্যাবের যুদ্ধ নামে পরিচিত। শুধুমাত্র এই যুদ্ধেই উমাইয়া পরিবারের ৩০০ জনেরও বেশি সদস্য মারা যান। মারওয়ান পালিয়ে যান; দামেস্ক, জর্ডান এবং ফিলিস্তিন ত্যাগ করে মিশরে পৌঁছান, যেখানে ৬ আগস্ট ৭৫০ সালে তিনি ধরা পড়েন এবং নিহত হন। তার উত্তরাধিকারী উবায়দুল্লাহ এবং আব্দুল্লাহ বর্তমান ইরিত্রিয়া-তে পালিয়ে যান। সেখানে এক যুদ্ধে আব্দুল্লাহ মারা যান।

মারওয়ানের মৃত্যু প্রাচ্যে উমাইয়াদের ভাগ্যের সমাপ্তি ঘটায় এবং এরপর আব্বাসীয়দের দ্বারা উমাইয়াদের গণহারে হত্যা করা হয়। উমাইয়া রাজবংশের প্রায় সকলেই নিহত হন, কেবল রাজকুমার প্রথম আবদুর রহমান রক্ষা পান, যিনি স্পেনে পালিয়ে গিয়ে সেখানে একটি উমাইয়া রাজবংশ প্রতিষ্ঠা করেন। মিশরে মারওয়ানের জিহ্বা কেটে একটি বিড়ালকে খাওয়ানো হয়েছিল।

## শারীরিক বর্ণনা
মারওয়ান ফর্সা বর্ণ, নীল চোখ, বড় দাড়ি, বড় মাথা এবং মাঝারি উচ্চতার জন্য পরিচিত ছিলেন। তিনি তার দাড়িতে মেহেদি ব্যবহার করতেন না এবং তা সাদাই রেখেছিলেন।

## গ্রন্থপঞ্জি
*Muhammad ibn Jarir al-Tabari History v. 25 "The End of Expansion," transl. Khalid Yahya Blankinship, SUNY, Albany, 1989; v. 26 "The Waning of the Umayyad Caliphate," transl. Carole Hillenbrand, SUNY, Albany, 1989; v. 27 "The Abbasid Revolution," transl. John Alden Williams, SUNY, Albany, 1985
*Sir John Glubb, The Empire of the Arabs, Hodder and Stoughton, London, 1963
*Syed Ameer Ali " A Short History of the Saracens "  Macmillan and co., London, 1912

বিষয়শ্রেণী:উমাইয়া খলিফা
বিষয়শ্রেণী:আরব-খাজার যুদ্ধ
বিষয়শ্রেণী:৬৮৮-এ জন্ম
বিষয়শ্রেণী:৭৫০-এ মৃত্যু
বিষয়শ্রেণী:৮ম শতাব্দীর খলিফা
বিষয়শ্রেণী:উমাইয়া সেনাপতি
বিষয়শ্রেণী:আরব সেনাপতি
বিষয়শ্রেণী:৬৯১-এ জন্ম
বিষয়শ্রেণী:আব্বাসীয় খিলাফত কতৃক ৮ম শতাব্দীতে মৃত্যুদণ্ড কার্যকর হওয়া ব্যক্তি